SKRIFTLIG FORESPØRGSEL E-2071/01

af Raina Echerer (Verts/ALE) til Kommissionen

(13. juli 2001)

Om: Bevillingerne til Life-miljøprogrammet

Det Europæiske Råd fastsatte bevillingerne til Life-miljøprogrammet til 610 mio. EUR for perioden 2000-2004. Europa-Parlamentet har på grund af programmets vigtighed vedtaget at forhøje bevillingerne til 680 mio. EUR.

På Life-Miljø-forvaltningsudvalgets møde den 18. juni 2001 vedtog man at tildele støtte til miljøprojekter i 2000/2001 på 62 mio. EUR. Hvis der var tildelt støtte i overensstemmelse med Europa-Parlamentets beslutning, havde det været muligt at godkende projekter i forvaltningsudvalget til et beløb af 82 mio. EUR. På udvalgets møde argumenterede man fra Kommissionens side med, at der var blevet indgivet for få projekter. Rent faktisk måtte adskillige projekter, der var evalueret positivt, afvises, da de organisatoriske og administrative forudsætninger for tildeling af en større støtte angiveligt ikke var til stede. Derfor er 20 mio. EUR nu atter ført tilbage til det almindelige budget, og disse bevillinger bortfalder dermed.

Hvor mange projekter skulle der træffes afgørelse om på Life-Miljø-forvaltningsudvalgets møde den 18. juni 2001, hvor mange af disse opnåede de nødvendige 41 point eller flere ved evalueringen, og hvor mange projekter blev rent faktisk støttet?

Hvorfor er projekter, der er evalueret positivt, blevet afvist?

Vil de samlede bevillinger på 680 mio. EUR blive anvendt? I benægtende fald, hvorfor ikke, hvis der er indgået tilstrækkelig mange gode projektansøgninger?

Føler Kommissionen sig bundet af Europa-Parlamentets beslutninger vedrørende budgettet for Life-miljøprogrammet?

Svar afgivet på Kommissionens vegne af Margot Wallström

(7. september 2001)

Det samlede budget finansieringsinstrumentet miljøet (LIFE) i tidsrummet 2000-2004 er på 640 mio. EUR.

Kommissionen har angivet følgende grunde til udvælgelsen af projekter. I alt opfyldte 369 projekter de formelle støttebetingelser, og heraf havde 157 projekter 41 point eller derover. En foreløbig liste med 136 projekter blev opstillet ud fra kvalitetskravene og forelagt medlemsstaterne den 14. marts 2001.

Medfinansieringsbeløbet til projekterne på denne liste var på i alt 89,3 mio. EUR, dvs. et beløb svarende til de disponible midler samt en reserve på 10 %.

Projekterne på den korte liste var udvalgt på grundlag af deres pointtal samt Kommissionens praksis i tidligere år, nemlig at foreslå en kort liste, der overstiger mulighederne for EU-medfinansiering med 10 %.

I ugerne forud for forvaltningskomitéens møde trak flere forslagsstillere deres projekter tilbage eller accepterede ikke de ændringer, Kommissionen havde foreslået for at gøre dem acceptable. Projektlisten blev dermed reduceret til 116 projekter til en samlet medfinansiering på 62,4 mio. EUR.

Kommissionen har forklaret, at den havde besluttet sig til ikke at foreslå andre støtteberettigede projekter ud over den liste, der oprindelig var blevet vedtaget, dels for at undgå at finansiere projekter, som ikke havde den krævede høje kvalitet, dels som følge af den ekstra arbejdsbyrde, dette ville medføre for Kommissionen.

Kommissionen føler sig bundet af Europa-Parlamentets beslutning i det omfang, den modtager projekter af tilstrækkelig høj kvalitet og samtidig råder over tilstrækkelige midler til at forvalte projekterne. Kommissionen kan oplyse det ærede medlem om, at den administrative byrde ved forvaltning af projekterne allerede på indeværende tidspunkt er stærkt tynget af, at et stort antal projekter ikke overholder de fastsatte tidsfrister og forpligtelser. Dette skyldes hovedsagelig, at en del projekter ikke var korrekt udformet fra starten, hvilket har medført talrige ændringer og justeringer under gennemførelsen heraf. Mange projekter har endvidere ikke ført til de forventede resultater, hvorfor en stor del af de hertil afsatte midler er frigjort. Denne situation viser klart, at vi for at nedbringe risikoen for fiasko må sikre os, at projekterne allerede fra starten opfylder kravene til kvalitet og sammenhæng.